作者:沈佺期
標題:自昌樂郡溯流至白石嶺下行入郴州
內容:茲山界夷夏，天險橫寥廓。太史漏登探，文命限開鑿。北流自南瀉，群峰迴眾壑。馳波如電騰，激石似雷落。崖留盤古樹，澗蓄神農藥。乳竇何淋漓，苔蘚更彩錯。娟娟潭裡虹，渺渺灘邊鶴。歲杪應流火，天高雲物薄。金風吹綠梢，玉露洗紅籜。溯舟始興廨，登踐桂陽郭。匍匐緣修阪，穹窿曳長dh。礙林阻往來，遇堰每前卻。救艱不遑飯，畢昏無暇泊。濯溪寧足懼，磴道誰雲惡。我行山水間，湍險皆不若。安能獨見聞，書此貽京洛。